作者:李白
標題:入彭蠡經松門觀石鏡，緬懷謝康樂題詩書遊覽之志
內容:謝公之彭蠡，因此遊松門。餘方窺石鏡，兼得窮江源。將欲繼風雅，豈徒清心魂。前賞逾所見，後來道空存。況屬臨泛美，而無洲渚喧。漾水向東去，漳流直南奔。空濛三川夕，回合千里昏。青桂隱遙月，綠楓鳴愁猿。水碧或可採，金精秘莫論。吾將學仙去，冀與琴高言。